กระทรวงวัฒนธรรม ร่วมกับจังหวัดสุรินทร์ ยกระดับการจัดงานบุญและวิถีชาวกูยเมืองคนรักษ์ช้างสู่ระดับนานาชาติเนื่องในวันช้างไทย
นายปรเมศวร์ งามพิเชษฐ์ ผู้ช่วยรัฐมนตรีว่าการกระทรวงวัฒนธรรม กล่าวเปิดงาน “สืบสานงานบุญวันช้างไทย จังหวัดสุรินทร์ และวิถีชุมชน คนรักษ์ช้าง สร้างชื่อไทย พร้อมส่งมอบบ้านคนบ้านช้างของศิลปินร่วมสมัยให้แก่จังหวัด ที่ชุมชนคุณธรรมต้นแบบบ้านหนองบัว อำเภอท่าตูม จังหวัดสุรินทร์ เนื่องในวันช้างไทย 13 มีนาคม  ว่า จากการที่จังหวัดสุรินทร์ได้สืบสานประเพณีและวิถีชีวิตวัฒนธรรมชาวกูยชุมชนคนรักษ์ช้าง โดยเฉพาะหมู่บ้านช้างอำเภอท่าตูมที่มีชื่อเสียงทั้งในและต่างประเทศ จึงส่งเสริมให้มีการยกระดับประเพณีสู่ระดับนานาชาติ เมื่อวิกฤติโควิด-19 คลี่คลายจะกระตุ้นการท่องเที่ยวจากคนทั่วโลกและเพื่อเผยแพร่เอกลักษณ์วิถีไทยให้เป็นที่ประจักษ์   สำนักงานศิลปวัฒนธรรมร่วมสมัยจึงคัดเลือกผลงานของ ผศ.บุญเสริม เปรมธาดา ศิลปินศิลปาธร ปี 2562 ที่สร้างสรรค์ผลงานบ้านคนบ้านช้าง ของชาวสุรินทร์ ไปจัดแสดงในงานสถาปัตยกรรมนานาชาติ เวนิสเบียนนาเล่ ที่สาธารณรัฐอิตาลีที่จะมีขึ้นในเดือนพฤษภาคมนี้ ก่อตั้งขึ้นจากแนวคิดการนำช้างเร่ร่อนกลับคืนสู่จังหวัดสุรินทร์ สำหรับกิจกรรมภายในงาน มีการจัดพิธีไหว้พระครูปะกำช้าง พิธีบายศรีสู่ขวัญช้างคืนถิ่น งานเลี้ยงอาหารช้าง นั่งช้างอธิษฐานจิต รอบศาลาเอราวัณ การเปิดตัวผลิตภัณฑ์ท้องถิ่น ชุมชนคุณธรรมของจังหวัด 15 ชุมชน อีกทั้งยังมีการจัดแสดงผลงาน “Street art จากสังกะสี” ของกลุ่มศิลปกรรมสุรินทร์และเยาวชน จากโครงการสร้างสรรค์งานศิลป์สุรินทร์ถิ่นศิลปะ โดยประชาชนและนักท่องเที่ยวต่างให้ความสนใจเข้าร่วมกิจกรรม เนื่องจากเป็นประเพณีที่มีเอกลักษณ์หนึ่งเดียวของโลก ที่จัดขึ้นท่ามกลางการจัดมาตรการป้องกันโรคโควิด-19 อย่างเคร่งครัด ผู้สนใจสามารถเข้าชมกิจกรรมได้จนถึงวันพรุ่งนี้